שאלות המדינה – הממשלה החדשה ותכניתה,

[מקור: pdf 597, עמודים 43-71]

**מתוך דברי הכנסת**

**הישיבה המאתיים-ושישים-ושלוש**

**של הכנסת החמישית (25.6.63)**

הרכב הממשלה החדשה ותכניתה

הודעת ח"כ ל. אשכול

**היו"ר ק. לוז:** - חברי הכנסת. אקרא לפניכם את המכתב, שלפי החוק המציא לי חבר-הכנסת לוי אשכול:

"יושב-ראש נכבד. ביום ד' כ"ז בסיוון, ה'תשכ"ג (19 ביוני 1963) הטיל עלי נשיא המדינה, מר שניאור זלמן שז"ר, את התפקיד להרכיב ממשלה בהתאם לחוק המעבר, תש"ט – 1949, סעיף 9 (א)

בהתאם לסעיף 9 (א) לחוק האמור, הנני מתכבד להודיעך כי הצלחתי לבצע התפקיד שהטיל עלי הנשיא, ואני מבקש להציג את הממשלה החדשה בפני הכנסת היום, ב' בתמוז ה'תשכ"ג (24 ביוני 1963)".

אני נותן את רשות הדיבור לחבר-הכנסת אשכול, להודעה על הרכב הממשלה ותכניתה.

**לוי אשכול: -** אדוני היושב-ראש, כנסת נכבדה. התפטרותו של ראש הממשלה מר דוד בן-גוריון, יצרה צורך להרכיב ממשלה חדשה. יודע אני ועד שהעם לשורותיו שמע וקיבל בצער עמוק את החלטתו של דוד בן-גוריון לפרוש מתפקידו הרם ורב-האחריות ולהחזירו לנשיא המדינה, למען יטיל הנשיא תפקיד זה על חבר כנסת אחר. ביום ד' 19 ביוני 1963, קרא לי נשיא המדינה והטיל עלי את התפקיד להרכיב ממשלה, להגישה לכנסת ולקבל אמונה.

מדבריו של הנשיא, וממגעים עם מפלגות שונות, באתי לידי המסקנה שיש צורך ורצון כללי להחיש את הקמת הממשלה ולקצר ככל האפשר את תקופת המעבר. פניתי למפלגות שהיו שותפות בממשלה בהצעה להמשיך את הקואליציה בתכונתה הקיימת, ולאפשר להעמיד מיד את הממשלה, על הרכבה המחודש, למבחן אמונה של הכנסת.

אני שמח להודיע שמפלגות אלו הראו אחריות ממלכתיות והבנה לצרכי המדינה, ולאחר משא-ומתן שקיימנו בימים אלה הכירו בצורך להקים את הממשלה במהירות, במתכונתה הקודמת.

הריני מתכבד אפוא להציג לפני הכנסת ממשלה הנתמכת על ידי כל סיעות הקואליציה הקודמת: מפלגת פועלי ארץ ישראל, המפלגה דתית לאומית, מפלגת אחדות העבודה- פועלי ציון, פועלים אגודת ישראל, השיתוף והאחווה, הקדמה והפיתוח. הממשלה החדשה היא ממשלת המשך. תכנית פעולתה לשנים הבאות תונחה על ידי העקרונות שגובשו בקווי הייסוד אשר הוגשו לכנסת הרביעית ביום 16 בנובמבר 1961, פרט לשינויים שחלו בקווי יסוד אלה עקב החקיקה של הכנסת הרביעית והחמישית. לנוחות חברי הכנסת הונחו על שולחנה קווי ייסוד אלה.

כן יחייבו אותנו ההסכמים הקואליציוניים הקיימים.

על אף ההמשכיות בהרכב המפלגתי ובתכנית, שונה ממשלה זו מקודמתה. דוד בן-גוריון לא יעמוד, לצערי הרב, בראשה.

במשך עשרות בשנים, בטרם זכינו לעצמאות, ואחרי הקמת המדינה, עמד דוד בן-גוריון, כמעט ללא הפסק, בראש מאבקנו הלאומי. בחזונו המרקיע, בראייתו המפוקחת, בעוז החלטתו ובכושר ביצועו, הוא הנחה את עמנו במאבקים גורליים שהביאו להקמת המדינה ולקיבוץ גלויות וקבעו את מעמדה בעולם ואת דמותה מבית. יותר מלכל אדם אחר בדורנו יאה לו התואר "מקים המדינה". העם כולו רוחש לו אהבה, הערכה ותודה עמוקה.

הוא השכיל לרתום את כוות הנפש והגוף של האומה הישראלית המתחדשת, לכוונם לביצוע המשימות העצומות שהוטלו על דורנו בצו ההיסטוריה היהודית. מתוך אמונה לוהטת בייעודו של עמנו הנצחי, ידע להתגבר על מכשולים בדרך – על שטנה ואיבה מסביב, ועל אדישות. הוא השכיל למנוע רפיון מבית.

נשען על מפעלי הכיבוש של ראשוני בוני היישוב, ועל כיסופי הדורות, חישל בעוז ובעקשנות את מכשירי תקומתנו הלאומית – את המדינה ואת צבאה, את צה"ל – אשר מיגר אויבים שקמו לכלותנו והציב גבולות ישראל. הוא נאבק על הגשמת חזון הדורות, חזון שיבת ציון, נאבק ויוכל.

הזדהותו עם מיטב שאיפות התקומה שפעמו בעמנו במשך אלפיים שנות גלות סבל, היא שתקבע לדוד בן-גוריון את מקומו בהיסטוריה, כאחד מגדולי החזון וההגשמה של עמנו בכל הדורות.

מקום זה שמור לו בזכותו הוא, מעבר לכל תפקיד ותואר רשמי.

חברי הכנסת,

ממשלה זו אשר יש לי הכבוד להציגה לפניכם והאחריות הכבדה לעמוד בראשה, תמשיך בדרך בה הלכו הממשלות הקודמות תוך התאמתה לנסיבות המשתנות.

לנגד עינינו תעמודנה אותן המטרות: בנינה של מדינת ישראל ועמה, חתירה לשלום, ביצור בטחונה, ביסוס מעמדה הבינלאומי, קליטת עליה, ייצוב כלכלתה, גיבוש תרבותה, סתימת הפערים התרבותיים ועיצוב משטר חברתי, דמוקרטי וצודק מבחינה סוציאלית. נוסיף לבנות חברה, בה יוכל כל אדם לפתח את מלוא יכלתו ויתרום את תרומתו לכלל; חברה שכל אזרח יתגאה בה, כל יהודי ירצה להזדהות אתה וכל אדם יכבד אותה.

משחר ימיו היה המפעל הציוני בארץ חדור אמונה ששלום ושיתוף אמת בין עמי המרחב אפשריים, והם מבטאים את האינטרס האמתי של העמים ומאווייהם. אמונה זו אתנו עד היום. הממשלה תחתור, בכל הדרכים, לשלום שיתבסס על כבוד הדדי ועל שמירת עצמאותן ושלמותן הטריטוריאלית של כל מדינות האזור. לצערנו, לא נראה הדבר כי שלום זה קרוב; גם בהיות ממשלות ערב שרויות בסכסוכים חריפים בין זו לזו, אינן פוסקות מלאות באיבה לישראל יסוד משותף לכולן. במקם מאמצים משותפים של עמי האזור לקראת שלום ופיתוח, אנו עדים לתנועת "אחדות" שפירושה השתלטות על מדינה אחת על מדינות אחרות. בהגברת מגמות "איחוד" זה באה לידי ביטוי מפורש השאיפה להכחיד את מדינת ישראל. אין לראות בשעה זו כיצד יתפתחו המאבקים בתוך העולם הערבי. אך המדיניות התוקפנית הנקוטה על ידי מנהיגותן של מדינות ערב כיום, ופעולתן לרכוש ולפתח נשק התקפה חדיש ביותר בנועד להשמדת ישראל, מחייבות אותנו לכוננות ביטחונית מתמדת.

מדינת ישראל חזקה היא ערובה למניעת מלחמה באזורנו, ובסופו של דבר – להבטחת השלום בו. הזוממים פעולות איבה נגדנו לא ינסו לבצע מזימתם אלא אם כן יהיו סבורים שיצליחו בה, חלילה. מכאן שחיזוק ישראל חייב להיות לא רק מטרה חיונית לישראל, אלא גם לכל הממשלות והמוסדות הבינלאומיים החרדים לשלום באזור ובעולם כולו.

נוסיף ונתבע מכל מדינות העולם שוחרות השלום לפעול במלוא יכולתן והשפעתן להניא את שליטי ערב מלכת בדרך התוקפנות והרפתקנות הצבאית הנושאת בחובה הרס ואבדון, ולהביאם לידי הכרה שמשא ומתן ישיר בין ישראל ומדינות ערב הוא הדרך היחידה להשגת השלום או להתקדמות לקראתו. ועידת מדינות אפריקה באדיס אבבה העידה שההכרה בצורך לפתור בעיית המזרח התיכון בדרכי שלום מתחזקת והולכת.

התנגדות בינלאומית תקיפה ומפורשת ללוחמות ערבית ולרוח האיבה, התנגדות שתתבטא בבמות בינלאומיות אחריות – באו"ם בארגונים אזוריים – יכולה להביא את שליטי מצרים ושאר ארצות ערב לידי הכרה שהעולם כולו סולד ועייף ממדיניות הלוחמות נגד ישראל. והגיע הזמן לחפש דרכים חיוביות לפתרון בעיית האזור. אף כל עוד לא הושג מבוקשנו זה, יש לראות בשמירת כוחה המרתיע של ישראל ערובה מכרעת לשמירת השלום באזור.

על המעצמות מוטלת חובה מיוחדת להבטיח שלא יווצר חוסר איזון בנשק לרעת ישראל ולטובת המאיימים להכחיד אותה. מי ייתן וזכינו לפירוק נשק כללי בישראל ובארצות ערב, לפיקוח הדדי, מוסכם, באופן שהמדינות יוכלו להפנות אמצעיהן המוגבלים להעלאת רמת חייהם של התושבים.

אנו מעריכים את עזרתן של המדינות שתרמו לחיזוקה הביטחוני של מדינת ישראל מול הסכנות האורבות לה, אך הממשלה תוסיף לחתור ולשכנע מדינות ידידותיות בצורך להגביר בעזרה מדינית וכלכלית את גורמי ההרתעה המעשיים והמדיניים, הנחוצים כדי למנוע פעולות תוקפניות נגדנו. בשנים האחרונות נתחזק מעמדה המדיני של ישראל, נתרבו והעמיקו קשרי הידידות שלה בכל היבשות. כן נודעת למדינתנו אהדה רבה בדעת הקהל העולמית. נוסיף לחתור להידוק יחסינו המדיניים והכלכליים עם כל המדינות במערב ובמזרח ובכל היבשות, הרוצות בכנות בשיתוף-פעולה עם מדינתנו. נחפש דרכים לחזק את קשרינו המדיניים והכלכליים עם כל המדינות שביבשות אירופה ואמריקה, נוסיף לשתף פעולה במידת יכולתנו עם המדינות החדשות באפריקה, באסיה ובאמריקה שיצאו בימים אלה אל מרחבי הקוממיות, לאחר שהיו נתונות דורות רבים לשלטון זר. ניאבק להחדרת ראיה נכונה של דמות מפעלנו היוצר, להגברת ההבנה לענייננו הצודק ולמהותו המתקדמת.

נגביר בהתמדה את מאמצינו לרכוש לעצמנו ידידות ואמון בקרב אומות העולם בכל היבשות. נשמיע קולנו וניתן ידנו במוסדות האומות המאוחדות ובכל מעמד בין-לאומי שאנו משתתפים בו למען שלום אמת, קידמה כלכלית, שוויון והגנת זכויות האדם מפני קיפוח ואפליה גזעית ודתית.

אין אנו מפריזים בהערכת יכולתה של מדינת ישראל לקדם את פתרונן של בעיות בין-לאומיות כלליות. אך ממשלה חדשה המוקמת בירושלים, עיר השלום, אינה יכולה להסיח דעתה כליל מן הסכנות והסיכויים שהם מנת חלקה של האנושות כולה.

אני תקווה, כי דורנו, שאין כמוהו בהיסטוריה להשתלטות על איתני הטבע, ישכיל לכוון כוחו זה לאפיקי השלום והרווחה, ולא, חלילה, למטרות של השמדה הדדית. גורל אחד מאחד עכשיו את כל העמים – לשבט או לחסד, לגאולה או לאבדון. ניתן הדבר ואף חיוני הוא ביותר לחתור להידברות בין העמים, מעבר למחציות העבר ומעבר למאבק אינטרסים ואידיאולוגיה.

כל המדינות שנטושה מחלוקת ביניהן, ברירה פשוטה לפניהן – דו-קיום או אי-קיום. זה הדין בהתמודדות הגושים הגדולים, והוא הדין, בסופו של חשבון, לגבי עמי אזורנו. כיסופי השלום העולמי, שניתן להם ביטוי ראשון וקלע בישראל מקום, אינם רק חזון מופשט לאחרית הימים.

השלום נעשה תנאי הכרחי לעצם קיומה של האנושות, והחתירה אליו היא מצווה ראשונה של ממשלות העולם. אנו מאמינים שהוא יבוא, ומצדנו נעשה כל מה שביכולתנו כדי לקדמו.

הרשוני נא, חברי הכנסת, לומר משהו בענייני הביטחון.

תוך כדי שאיפה כנה לשלום בעולם ובאזורנו, ולמען קיים את השלום, תעמיד הממשלה את ביצור הבטחון בראש פעולתה. היא תפעל להשיג ולפתח את הציוד החדיש ביותר, הדרוש לשם בטחון המדינה ועמה. היא תמשיך בקשרים עם מדינות ידידותיות העוזרות למדינתנו.

נפעל להעלאה מתמדת של רמתו המקצועית, החלוצית והמוסרית של צה"ל – צבא העם, הצבא יוסיף לשאת באמונה את האומה בכל שטח, בו ייקרא לפעול. נמשיך בהקניית ידע והשכלה לחיים ובהחדרת רוח חלוצית ואזרחות טובה לכל בנינו ובנותינו המשרתים בו. נפעל לטיפוח סגל המפקדים של צה"ל. נעודדם להשתלמות מתמדת לשם העלאת רמתם, ונטפח את הכרת ערך התפקיד המרכזי שהם ממלאים והדגשת האחריות הגדולה המוטלת עליהם ומחייבת אותם בלי הפוגה, בכל עת ובכל שעה. נשמור על אופיו של צה"ל כצבא דמוקרטי המטפח את האדם, מעלה אותו ומאפשר לו לבטא את מלוא אישיותו.

ביטחון ישראל הוא דאגת האם. הממשלה תפעל לחיזוק התודעה הביטחונית של הציבור כולו. לאשרנו, מוכיחות כמעט כל המפלגות שטובת המדינה קודמת אצלן לכל שיקול אחר, הן דנות בבעיות הביטחון מתוך אחריות ממלכתית ושיקול עינייני. נשמור ונטפח אחריות לאומית זו.

הממשלה מציבה לעצמה משימה יסודית להמשיך בהעלאת רמת החינוך וההשכלה בכל שדרות העם, יהודים ולא יהודים. מידת יכולתה של חברה מודרנית לענות לאתגרים המיוחדים של הדור הזה מותנית בראש ובראשונה ברמת השכלתם ותודעתם של אזרחיה.

במדינתנו יש לחינוך חשיבות מיוחדת. נוכל לעמוד במאבקנו הביטחוניים והכלכליים רק אם רמתו ההשכלתית והתרבותית של האדם הישראלי תעמוד על גובה מתאים, רק אם מספרם של בעלי הידע וההשכלה, בכל התחומים, יגדל במהירות בהתאם לגידול הצרכים הכלכליים ולייעוד מדינתנו בעולם הדעת והרוח.

בחינוך עיוני ומקצועי טמון המפתח העיקרי להבטחת שוויון אמת בין השכבות השונות. כל עוד בני העלייה החדשה ובני שכבות העוני לא יזכו למלוא האפשרות של חינוך, לכל שלביו וצורותיו, יכבד עלינו להשיג שוויון אמת בכלכלה ובחברה. התחלנו לפעול במיוחד להעלאת רמת החינוכית של בני שכבות אלו – ונגביר פעולה זו.

בהעלאת רמת החינוך כוונתי לא רק להקניית השכלה וידע, עיוני ומקצועי, אלא אף להשרשת ערכי רוח ומוסר. נשאף להביא לתלמיד את מיטב מורשתה של רוח ישראל. להבטחת הרציפות ההיסטורית של עמנו ולהגברת הקשר עם חיי היהודים בתפוצות. נקנה גם את האידאלים הגדולים של האנושות כולה, למען יהא האדם בישראל ספוג ערכים ישראליים ואנושיים של מסירות לכלל, עזרה הדדית, סובלנות ושמירה על כבוד האדם.

למורה העברי תפקיד בעל אחריות לאומית עליונה. יותר מכל אחר, נקרא הוא לעצב את דמותו הרוחנית של הדור הבא. אחריות זו תובעת ממנו מאמץ להשתלמות עצמית ולפעולה תוך הרגשה חלוצית ותוך מסירות ונאמנות לערכים. אני מקווה כי מיטב הנוער המשכיל והמתלמד יראה בהוראה שליחות לאומית עליונה, ובייחוד ביישובי הספר וביישובי העולים, ויחיה עמם את חייהם. הממשלה מצדה תתמיד במאמציה להרמת קרנו של המורה בישראל ולהעלאת רמתו המקצועית החינוכית.

כן תראה הממשלה חובה מיוחדת לקדם את מפעלי הספרות, האמנות והיצירה לכל סוגיה ולהמשיך במאמצים להרים קרנם של נושאי התרבות והיצירה בישראל.

חשיבות מיוחדת נודעת לפיתוח המדע הצרוף והשימושי. לישראל יצא מוניטין כאחת המדינות בהן קיים מחקר מדעי ברמה בינלאומית מכובדת. נוסף על המחקר המדעי הצרוף המהווה תרומה ישראלית למאמץ המחקר הכללי הנעשה בעולם, עלינו לפתח את המדע השימושי המיועד במישרין לפתרון הבעיות במאמצינו להגביר את קצב הפיתוח של ארצנו.

הממשלה תקדיש אמצעים ומאמצים להמשך פיתוח החקלאות, התעשייה והמלאכה, כדי להגדיל את הייצור, לייעלו, להוזילו ולהגדיל את כושר ההתחרות של מוצרינו בארצות חוץ. נפעל כדי לכוון מתיישבים ויצרנים חלוציים לאזורי הארץ הבלתי מיושבים בנגב ובגליל, ליישב אזורים אלה ולהפריח את השממה. נעודד את כל הענפים המביאים לידי הגדלת הכנסות החוץ שלנו ולידי תעסוקה יצרנית – הספנות, התעופה, התיירות והפיננסים.

מטרתה של הממשלה היא עיצוב חברה המושתתת על עקרונות הצדק הסוציאלי.

נפעל כדי לשמור על רמת חיים הוגנת לעובדים בחקלאות, בתעשיה ובשאר המקצועות היצרניים וכדי למנוע התעשרות בלתי מוצדקת ובלתי פרודוקטיבית של יחידים וקבוצות על חשבון הכלל. לצורך זה נשתמש במערכת המסים, במדיניות התקציבית והכספית ובשאר האמצעים העומדים לראשות הממשלה.

נפעל כדי להעלות רמתה של מערכת הייצור, להעמיד לרשותה את החידושים והשכלולים של הטכנולוגיה החדישה.

זכינו, והודות למאמצי הממשלה התקרבנו ליציבות של מחירים והגענו לשער מטבע אחיד, כדי לבצר את הכלכלה ולהגדיל את הייצור, נתאמץ להבטיח המשך היציבות, לבלום את הלחץ האינפלציוני מצד בעלי ההכנסות הגדולות, להגדיל את פריון העבודה וייעולה, להוזיל את השירותים על ידי ייעול והקטנת שיעורי רווח מוגזמים.

נחתור בכל כוחנו להקטין את מידת תלותנו בעזרת חוץ הישענות על עזרה זו לאורך ימים – סכנה בה, לא רק לכלכלתנו, אלא גם לחוסננו הביטחוני ולמעמדנו המדיני. אני מאמין שבהירתם המשק כולו למאמץ, יפחת הגרעון במאזן החוץ שלנו, ותלותנו הכלכלית תצטמצם ותלך.

לשם כך נחזק את קשרי המסחר שלנו עם כל הארצות במערב ובמזרח, נהדק את הקשרים עם גורמים כלכליים בין-לאומיים. נאבק על זכותנו להבטיח אפשרות של ייצוא גדול וגדל, לכל הארצות, ובפרט לארצות השוק המשותף, עד להשגת מלוא עצמאותנו הכלכלית. הממשלה תתכנן את פעולתה הכלכלית ותתאם את מדיניותה בכל התחומים כדי להשיג מטרות יסוד אלו.

הממשלה תפעל בהתמדה להטחת השתלבותם המלאה של האזרחים הערביים והדרוזיים בכל שטחי החיים, היא תמשיך במאמצים לפיתוח משקם, להעלאת רמת חייהם, לעידוד ההשכלה ולשיפור השירותים הניתנים להם בכפר ובעיר.

אנחנו רואים בעם היהודי, באשר הוא, שותף נאמן לנו בהקמתה ובחיזוקה של מדינתנו – מדינת היהודים. לשותפות כזאת אין דוגמה ואין תקדים בתולדות העמים. עלינו להביא לידי כך שהושתפות החמרית של יהדות המערב תיהפך לשותפות רוחנית, וכי ערכי עמינו הנצחיים – ספר הספרים, השפה העברית ותולדות עמנו – יהיו לנחלתו של כל יהודי בעולם. על ישראל להיות מרכז לעליית יהודים ולהתעלותו של העם היהודי.

הממשלה תוסיף ותעודד את העלייה מכל הארצות. נעשה הכל כדי לקלוט בעבודה, בהתיישבות החלוצית, בשיכון ובחברה, את העולים מארצות המצוקה, ולהשרישם בחיי העבודה בארץ.

כן תפעל הממשלה לעידוד העלייה מארצות השפע. נחתור ונחפש דרכים חדשות להביא לארץ חלוצים ובני נוער, אנשי מדע ורוח. נפעל לחיזוק התנועה הציונית, כדי שתשמש קשר עם העם היהודי וגשר לעלייה מארצות אלו. העלייה מארצות הרווחה, ייתכן שהיא תובעת פחות מאמץ כלכלי, אבל היא מחייבת מאמץ רוחני גדול יותר.

ידענו, מדינת ישראל אינה יכולה להתחרות בארצות המערב העשירות ברמת החיים או בשטח התרבותי. אך נוכל להציע לעולה סיכוי להשתתף בבניית מפעל אדירים. נוכל להעניק לו את זכות השירות לעמו המתחדש, את טעם החלוציות, את החדווה של יצירת יש מאין, את הידיעה כי העם והארץ זקוקים לו כאן ותובעים כל יכולתו – את כושרו האנושי והמקצועי. כדי שנוכל לתבוע עלייה מארצות אלו, עלינו לתבוע מעצמנו יתר חלוציות, יתר מסירות, יתר הזדהות עם הכלל.

תביעה זו – ליתר הרגשת הזדהות עם הכלל – היא תביעה שעלינו להפנותה לכל ששכבה וקבוצה בישוב. מדינתנו היא מדינה דמוקרטית, הנותנת אפשרות ביטוי לכל שכבה ולכל קבוצה.

מסורת זו של דמוקרטיה וחופש טבועה עמוק ביסודה של החברה הישראלית.

הממשלה תפעל להבטחת חופש זה בכל השטחים, אבל זכות החופש – חובת האחריות בצידה.

החברה הישראלית עודנה בהתהוותה. הלחץ עליה מחוץ ומבית – רב. עודנו נאבקים על בטחוננו, על ייצוב כלכלתנו, על גיבושנו החברתית, על רמתו התרבותית ועל ערכינו. בתנאים אלה הכרח הוא שכל יחיד וכל קבוצה התובעים תביעותיהם יראו לא רק את ענייניהם הם, לא רק את האינטרס החלקי שלהם, אלא גם את צרכי הכלל המחייבים כל אחד לריסון עצמי. ראיה זו מותר לדרוש במיוחד מבעלי ההשכלה והידע – האינטליגנציה של העם, העומדים בעמדות מפתח, התורמים לקידום תרבותו של העם והישגיו המדעיים והטכניים, ומצוידים בידיעת המצב – מהם מותר לדרוש יתר אחריות והבנה.

רבותי, חברי הכנסת. ברוח זו של תביעה מעצמנו ומן הזולת, מתייצבת הממשלה למשפט הכנסת והציבור. המשימות המוטלות עלינו, על כולנו, כבדות הן. כדי לבצען כראוי, יידרש כל הכוח שנאגר באומה זו במשך השנים. אנו מאמינים שאם נעשה כמיטב יכולתנו – נצליח.

אנו יודעים שאין ממשלה זו מייצגת את כל הגורמים המדיניים והקונסטרוקטיביים בארץ. עם זאת אנחנו מאמינים שכל הכוחות בממשלה ומחוץ לה יתנו ידם להשגת המטרות המשותפות.

איני מתעלם מקיומן של גישות שונות וחילוקי דעות עקרוניים; אנו רוצים לקוות שהוויכוחים וחילוקי הדעות בינינו יהיו על רקע של מטרות משותפות וכלליות, שיתנהלו ברוח טובה ובצורה הוגנת ועניינית. ושהביקורת תהיה לשמו – לשם המעשה – ולא לשמה, לשם ביקורת גרידא.

הממשלה תעשה כל מאמץ כדי לגבש את הכוחות החלוציים והבונים בארץ באחדות פעולה ותשמח לשתף כל מי שמוכן לפעול על בסיס העקרונות הלאומיים והחברתיים שפורטו בקווי היסוד ובדברי היום.

עמדתי רק על כמה בעיות של יסוד חיינו. ועל מדיניות הממשלה לגביהן. תכנית הממשלה בכללותה מפורטת בקווי הייסוד ותבוא בוודאי לידי ביטוי בדיונים מפורטים בעתיד. מטרותינו – רבות ונועזות. הקשיים – רבים וחמורים. אני מקווה שהממשלה הזו תוכל לקשיים ותתקדם לקראת השגת המטרות.

אדוני היושב-ראש, כנסת נכבדה, יש לי עתה הכבוד להציג בפניכם את הממשלה שחבריה הם:

לוי אשכול – ראש הממשלה ושר הביטחון

אבא אבן – שר, בתפקיד של סגן ראש הממשלה

יגאל אלון – שר העבודה

יוסף אהרון אלמוגי – שר השיכון והפיתוח

זלמן ארן – שר החינוך והתרבות

יוסף בורג – שר הסעד

ישראל בר-יהודה – שר התחבורה

משה דיין – שר החקלאות

זרח ורהפטיג – שר הדתות

גולדה מאיר – שרת החוץ

פנחס ספיר – שר האוצר המסחר והתעשייה

בכור שלום שטרית – שר המשטרה

חיים משה שפירא – שר הפנים והבריאות

אליהו ששון – שר הדואר

אלה שמות כל חברי הממשלה ותפקידיהם.

אבקש את הכנסת להביע אמון בממשלה.